11 ຄົນເສຍຊີວິດ ໃນຄວາມຮຸນແຮງ ຢູ່ປາກິສຖານ
ຊາວຊີໄອທ໌ 11 ຄົນ ຖືກຍິງຕາຍທີ່ເມືອງ Quetta ໃນພາກຕາເວັນຕົກສຽງໃຕ້ ຂອງປາກິສຖານ
ຕຳຫຼວດໃນພາກຕາເວັນຕົກສຽງໃຕ້ຂອງປາກິສຖານກ່າວວ່າ ມືປືນໄດ້ລະດົມຍິງໃສ່ລົດຕູ້ນ້ອຍ ຄັນນຶ່ງສັງຫານຊາວມຸສລິມນິກາຍຊີໄອທ໌ 11 ຄົນທີ່ຢູ່ໃນລົດຄັນນັ້ນ ຮວມທັງແມ່ຍິງຄົນນຶ່ງ ເຈົ້າໜ້າທີ່ກ່າວວ່ານອກນັ້ນຍັງມີຜູ້ໄດ້ຮັບບາດເຈັບຢ່າງນ້ອຍ 2 ຄົນໃນການໂຈມຕີທີ່ສົງໄສວ່າ ພົວພັນກັບເລື່ອງສາສະໜາທີ່ເມືອງ Quetta ເມືອງເອກຂອງແຂວງ Baluchistan ພວກປະທ້ວງຈຳນວນຫຼາຍຮ້ອຍຄົນທີ່ມີຄວາມໂກດແຄ້ນຍ້ອນການໂຈມຕີໃນຄັ້ງນີ້ໄດ້ໂຮມຊຸມ ນຸມກັນຢູ່ຂ້າງນອກໂຮງໝໍແຫ່ງນຶ່ງໃນເມືອງ Quetta ຕຳຫຼວດເວົ້າວ່າ ພວກປະທ້ວງໄດ້ຈູດ ລົດໃຫຍ່ 2 ຄັນ ແລະລົດຈັກອີກ 2 ຄັນ ເຈົ້າໜ້າທີ່ເວົ້າວ່າ ຕຳຫຼວດເຂົ້າກຳສະຖານະການ ຄືນໄດ້ແລ້ວ ປາກິສຖານເຄີຍມີປະວັດມາແລ້ວ ກ່ຽວກັບຄວາມຮຸນແຮງທາງດ້ານສາສະໜາ ເຖິງແມ່ນວ່າ ສ່ວນຫຼາຍຂອງພວກຊຸນນີ່ຊຶ່ງເປັນສາສະໜາກຸ່ມໃຫຍ່ໃນປາກິສຖານແລະພວກຊີໄອທ໌ຊຶ່ງເປັນ ສາສະໜາກຸ່ມນ້ອຍໄດ້ດຳລົງຊີວິດຮ່ວມກັນຢ່າງສັນຕິກໍຈິງ ແຕ່ກໍມີກຸ່ມຫົວຮຸນແຮງນ້ອຍໆຈຳ ນວນນຶ່ງຂອງທັງສອງຝ່າຍ ມັກທຳການ ໂຈມຕີຕໍ່ຝ່າຍກົງກັນຂ້າມ